РЕПУБЛИКА СРБИЈА

НАРОДНА СКУПШТИНА

Одбор за уставна питања

и законодавство

04 Број: 713-119/21

28. јануар 2021. године

Б е о г р а д

НАРОДНА СКУПШТИНА

Одбор за уставна питања и законодавство Народне скупштине, доставља, на основу члана 194. став 2. Пословника Народне скупштине ("Службени гласник РС" број 20/12 - пречишћен текст), Народној скупштини Предлог аутентичног тумачења одредбе члана 2. став 1. тачке 3) Закона о спречавању корупције („Службени гласник РС“, 35/19 и 88/19).

За представника Одбора у Народној скупштини одређена је Јелена Жарић Ковачевић, председник Одбора.

ПРЕДСЕДНИК ОДБОРА

Јелена Жарић Ковачевић

П Р Е Д Л О Г

На основу члана 8. став. 1. Закона о Народној скупштини ("Службени гласник РС", број 9/10) и члана 194. став 2. Пословника Народне скупштине ("Службени гласник РС", број 20/12 - пречишћен текст)

Народна скупштина на седници одржаној \_\_\_\_\_\_\_\_\_\_\_\_\_\_\_\_ 2021. године, донела је

АУТЕНТИЧНО ТУМАЧЕЊЕ

одредбе члана 2. став 1. тачке 3) Закона о спречавању корупције

(„Службени гласник“, бр. 35/19 и 88/19)

Одредба члана 2. став 1. тачка 3) Закона о спречавању корупције гласи:

„3) „јавни функционер“ је свако изабрано, постављено или именовано лице у органу јавне власти, осим лица која су представници приватног капитала у органу управљања привредног друштва које је орган јавне власти;“

Ову одредбу треба разумети тако да се односи и примењује на лица која су непосредно бирана од стране грађана и лица које бира, поставља или именује Народна скупштина, Влада Републике Србије, скупштина Аутономне Покрајине, Влада Аутономне Покрајине и органи јединица локалне самоуправе.

Ово аутентично тумачење објавити у „Службеном гласнику Републике Србије“.

01 Број

у Београду, \_\_\_\_\_\_\_\_, 2021. године

НАРОДНА СКУПШТИНА

ПРЕДСЕДНИК

Ивица Дачић

О Б Р А З Л О Ж Е Њ Е

Разлог за подношење Предлога аутентичног тумачења одредбе члана 2. став 1. тачке 3) Закона о спречавању корупције налази се у потреби да се избегну недоумице до којих би могло доћи у примени наведене одредбе приликом одређивања на кога се односи појам „јавни функционер“.